Hvad lavede du, da du var 21 år?

Du var måske ude at rejse. Holdt sabbatår og arbejdede. Eller gik og overvejede, hvad du ville studere.

Eller også var du måske allerede i fuld gang med en succesfuld karriere.

Det sidste er tilfældet for 21-årige Emil Skriver, der allerede sidste år blev kåret som ét af de lysende, nye talenter i den danske spilbranche, da han blev udnævnt som ét af i alt fire 'Upcoming'-talenter ved Spilprisen 2019.

Spilprisen Spilprisen hylder hvert år den danske computerspilsbranche.

Den arrangeres af Producentforeningen, som er en brancheorganisation for producenter af film, tv og spil.

Spilprisen 2020 afholdes onsdag den 22. april kl. 20 og kan ses på Twitch.

Han var indstillet til prisen af sin arbejdsgiver, spilstudiet IO Interactive, og her er han stadig ansat som elev og environment artist, mens han færdiggør sin uddannelse som multimedieanimator.

- Jeg kan stadig godt synes, det er helt skørt, at jeg får lov til at være med til det her. Det sker nærmest på daglig basis, at det går op for mig, at jeg faktisk er med til at arbejde med nogle af verdens største computerspil.

© privat Om Emil Skriver 21 år og ansat som elev hos det danske spilfirma IO Interactive.

I gang med at uddanne sig til multimedieanimator ved 3D College i Grenaa.

Blev kåret til ét af i alt fire 'Upcoming'-talenter ved Spilprisen 2019.

- IO Interactive er et kæmpestort firma, men de har alligevel givet mig et enormt ansvar. Jeg har selvfølgelig også vist, at jeg var mig ansvaret voksen, men det er alligevel superfedt at føle, at man får noget tilbage for den indsats, man yder.

I øjeblikket hjælper Emil Skriver til på et nyt hemmeligt projekt hos det københavnerbaserede spilstudie, der blandt andet står bag den succesfulde 'Hitman'-spilserie.

- Min hovedopgave er at lave våben og andre 3D-ting til et spil. Og jeg er løbende begyndt at få mere ansvar for også at bygge selve banerne og lave landskaber og sådan noget.

Det var super surrealistisk at have brugt al den tid på at sidde og dygtiggøre sig og så pludselig at kunne åbne døren ind til et rigtigt spilstudie. Emil Skriver, environment artist, IO Interactive

Barndomsdrøm går i opfyldelse

Men hvordan lander man egentlig i et job hos ét af landets mest succesfulde spilfirmaer, når man ikke engang er færdiguddannet og lige er kommet ind med firetoget fra Jylland?

Jo, det gør man, fordi man simpelthen ikke kan lade være.

Emil Skriver har gamet siden barnsben, og han fortæller, at han altid har vidst, at han ville lavet noget kunstnerisk.

- Det er en drøm, jeg har haft, lige siden jeg var ti år gammel og startede med at spille 'Minecraft'. Dengang gik det bare op for mig, at jeg skulle arbejde med at lave computerspil.

Det førte sidenhen til en optagelse på 3D College i Grenaa, hvor man uddanner folk til at lave 3D-animation til blandt andet spillefilm, web, computerspil, reklame og undervisning.

Når man har gennemført skolens seks måneder lange grundforløb, bliver man sendt ud i verden for at prøve kræfter med branchen.

- Jeg var egentlig i kontakt med et andet studie i den periode, men det blev ved med at blive udskudt, så jeg tog med skolens virksomhedskonsulent til København, og så skyndte jeg mig at smække et cv sammen, som jeg lagde hos IO. Det fulgte jeg op med en ansøgning.

Ansøgningen førte først til et Skype-møde, og så et besøg og en rigtig samtale hos IO Interactive. Efter samtalen sagde spilstudiet, at de gerne ville have ham som elev.

- Det var super surrealistisk at have brugt al den tid på at sidde og dygtiggøre sig og så pludselig at kunne åbne døren ind til et rigtigt spilstudie og faktisk få lov til at være en del af det.